C 491/15

Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 491/05)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Nocciola Romana”

ES Nr.: PDO-IT-0573-AM01 — 2020. gada 15. septembrī

ACVN (X) AĢIN ( )

1. Pieteikuma iesniedzēja grupa un tās likumīgās intereses

Ecolazio società cooperativa

Piazza san paolo della crice, 6

01038 Soriano del Cimino (VT), Itālija

Kooperatīvam “Ecolazio” ir tiesības iesniegt grozījuma pieteikumu atbilstīgi Lauksaimniecības, pārtikas un mežsaimniecības politikas ministrijas 2013. gada 14. oktobra Dekrēta Nr. 12511 13. panta 1. punktam.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☐ Ģeogrāfiskais apgabals

☐ Izcelsmes apliecinājums

☒ Ražošanas metode

☒ Saikne

☒ Marķējums

☒ Cits [kontroles struktūra; noteikumi par pārstrādātiem produktiem]

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

5.1. Produkta apraksts

1.a) Produkta specifikācijas 2. punkta 1. apakšpunkts

Rindkopa

“Ar aizsargātu cilmes vietas nosaukumu “Nocciola Romana” apzīmē lazdu riekstus, kas iegūti no Corylus avellana sugas un audzēti 3. punktā noteiktajā ģeogrāfiskajā apgabalā, ar nosacījumu, ka kultūraugu šķirnes “Tonda Gentile Romana” un/vai “Nocchione”, un/vai no tām selekcionētas kultūraugu šķirnes veido 90 % no saimniecībā audzētajiem lazdu riekstiem. Ir pieļaujams šķirņu “Tonda di Giffoni” un “Barrettona” piejaukums, taču tas nedrīkst pārsniegt 10 %.”

ir grozīta un izteikta šādā redakcijā:

“Ar aizsargātu cilmes vietas nosaukumu “Nocciola Romana” apzīmē lazdu riekstus, kas iegūti no Corylus avellana sugas un audzēti 3. punktā noteiktajā ģeogrāfiskajā apgabalā, ar nosacījumu, ka kultūraugu šķirnes “Tonda Gentile Romana” un/vai “Nocchione”, un/vai no tām selekcionētas kultūraugu šķirnes veido 80 % no saimniecībā audzētajiem lazdu riekstiem. Ir pieļaujams šķirņu “Tonda di Giffoni”, “Barrettona” un “Mortarella” piejaukums, taču tas nedrīkst pārsniegt 20 %.”

1.b) Vienotā dokumenta 3.2. punkts

Rindkopa

“Ar nosaukumu “Nocciola Romana” apzīmē lazdu riekstus, kas iegūti no Corylus avellana [parastā lazda] sugas, ar nosacījumu, ka kultūraugu šķirnes “Tonda Gentile Romana” un/vai “Nocchione”, un/vai no tām selekcionētu šķirņu kultūraugi veido 90 % no saimniecībā audzētajiem lazdu riekstiem. Ir pieļaujams šķirņu “Tonda di Giffoni” un “Barrettona” piejaukums, taču tas nedrīkst pārsniegt 10 %.”

ir grozīta un izteikta šādā redakcijā:

“Ar nosaukumu “Nocciola Romana” apzīmē lazdu riekstus, kas iegūti no Corylus avellana [parastā lazda] sugas, ar nosacījumu, ka kultūraugu šķirnes “Tonda Gentile Romana” un/vai “Nocchione”, un/vai no tām selekcionētu šķirņu kultūraugi veido 80 % no saimniecībā audzētajiem lazdu riekstiem. Ir pieļaujams šķirņu “Tonda di Giffoni”, “Barrettona” un “Mortarella” piejaukums, taču tas nedrīkst pārsniegt 20 %.”

Šķirņu “Tonda Gentile Romana” un “Nocchione” — kas joprojām ir ar minēto ACVN apzīmētā produkta atsauces šķirnes un nosaka tā īpašības — vajadzīgais procentuālais īpatsvars ir samazināts no 90 % līdz 80 %. Tā rezultātā ir palielināts tādu papildu šķirņu procentuālais īpatsvars, kuras galvenokārt tiek izmantotas kā apputeksnētājas, un līdzās abām jau norādītajām šķirnēm patlaban ir atļauta arī šķirne “Mortarella”. Šo papildu šķirņu procentuālā īpatsvara palielināšana nozīmē to, ka var izmantot lielāku skaitu apputeksnētāju, palielinot augļu aizmešanās iespējamību un tādējādi veicinot lielāku ražu. Turklāt, papildu šķirņu sarakstam pievienojot “Mortarella”, tiek paplašināts ziedēšanas periodu diapazons, aptverot galveno šķirņu — “Tonda Gentile Romana” un “Nocchione” — visu augļu aizmešanās periodu.

2.a) Produkta specifikācijas 2. punkta 3. un 4. apakšpunkts

““TONDA GENTILE ROMANA”

— Čaula: vidēji bieza, lazdas riekstu brūnā krāsā, nedaudz spīdīga, ar pūkainiem matiņiem galā un ar vairākām redzamām svītrām.

— Kodols: vidēji liels vai mazs, mainīgā un iegareni ovālā formā, tā krāsa ļoti līdzīga čaulas krāsai, pārsvarā klāts ar brahisklereīdu šķiedrām, ar rievainu virsmu un dažāda dziļuma rievām, forma nav tik regulāra kā riekstam čaulā.

— Perisperma: vidēji bieza, grauzdējot tā pilnībā nenolobās.

“NOCCHIONE”

— Vidējais lazdas rieksta izmērs ar čaulu: 14 līdz 25 mm.

— Čaula: bieza, gaišā lazdas riekstu krāsā, svītraina, tās apmatojums neliels.

— Kodols: vidējs vai mazs, mēreni vai stipri klāts ar brahisklereīdu šķiedrām.”

ir grozīts un izteikts šādā redakcijā:

““TONDA GENTILE ROMANA”

— Čaula: lazdas riekstu brūnā krāsā, ar pūkainiem matiņiem galā un ar vairākām redzamām svītrām.

— Kodols: mainīgā un iegareni ovālā formā, tā krāsa ļoti līdzīga čaulas krāsai, pārsvarā klāts ar brahisklereīdu šķiedrām, ar rievainu virsmu un dažāda dziļuma rievām, forma nav tik regulāra kā riekstam čaulā.

— Perisperma: grauzdējot pilnībā nenolobās.

“NOCCHIONE”

— Lazdas rieksta izmērs ar čaulu: 14–25 mm.

— Čaula: bieza, gaišā lazdas riekstu krāsā, svītraina, tās apmatojums neliels.

— Kodols: ar brahisklereīdu šķiedrām.”

2.b) Vienotā dokumenta 3.2. punkts

Šādas rindkopas:

“Tonda Gentile Romana” rieksts čaulā ir iegareni ovāls ar viegli nosmailotu galotnīti; tas ir 14 līdz 25 mm garš; čaula [koksnainais augļapvalks] ir vidēji bieza, tipiskajā lazdas riekstu dzeltenīgi brūnajā krāsā, ar mērenu spīdumu; pie rieksta galotnītes čaulu klāj retināti pūkaini matiņi, čaulā skaidri saskatāmas ribiņas; rieksta kodols vidēji liels vai mazs, mainīgā iegareni ovālā formā, tā krāsa līdzīga čaulas krāsai, bieži vien tas klāts ar brahisklereīdu šķiedrām, kodola virsma rievaina, rievojums vairāk vai mazāk saskatāms, iegareni ovālā forma nav tik regulāra kā riekstam čaulā; perisperma vidēji bieza, grauzdējot tā pilnībā nenolobās; kodols pēc konsistences kompakts un kraukšķīgs; kodola garša un aromāts ļoti smalks un paliekošs.

“Nocchione” rieksts čaulā ir ieapaļš vai plati eliptisks; tas ir 14 līdz 25 mm garš; čaula bieza, gaišā lazdas riekstu krāsā, svītraina, tās apmatojums neliels; kodols vidējs vai mazs, mēreni vai stipri klāts ar brahisklereīdu šķiedrām; perisperma grauzdējot vidēji labi nolobāma; kodola garša un aromāts ļoti smalks un paliekošs.”

ir grozītas un izteiktas šādā redakcijā:

““Tonda Gentile Romana” rieksts čaulā ir iegareni ovāls ar viegli nosmailotu galotnīti; tas ir 14–25 mm garš; čaula [koksnainais augļapvalks] ir tipiskajā lazdas riekstu brūnajā krāsā; pie rieksta galotnītes čaulu klāj retināti pūkaini matiņi, čaulā skaidri saskatāmas ribiņas; kodoli var būt dažādu izmēru, iegareni ovālā formā, kodola krāsa līdzīga čaulas krāsai, bieži vien tas klāts ar brahisklereīdu šķiedrām, kodola virsma rievaina, rievojums vairāk vai mazāk saskatāms, forma nav tik regulāra kā riekstam čaulā; perisperma grauzdējot pilnībā nenolobās; kodols pēc konsistences kompakts un kraukšķīgs; kodola garša un aromāts ļoti smalks un paliekošs.

“Nocchione” rieksts čaulā ir ieapaļš, gandrīz eliptisks; tas ir 14–25 mm garš; čaula bieza, gaišā lazdas riekstu krāsā, svītraina, tās apmatojums neliels; kodols klāts ar brahisklereīdu šķiedrām; perisperma grauzdējot vidēji labi nolobāma; kodola garša un aromāts ļoti smalks un paliekošs.

Svītroti tādi apzīmējumi kā “vidēji”, “nedaudz”, “stipri” un “mazs”, jo tos nevar objektīvi novērtēt, un tāpēc tiek uzskatīts, ka tie nav vajadzīgi produkta raksturošanai vai aprakstīšanai.

3. Pievienots šāds teksts:

“Ar ACVN “Nocciola Romana” apzīmētu produktu var piedāvāt kā:

— veselus lazdu riekstus ar čaulu,

— grauzdētus veselus lazdu riekstus ar čaulu,

— lazdu riekstus bez čaulas,

— grauzdētus un/vai nomizotus lazdu riekstus bez čaulas.”

Tekstā tagad ir norādīti dažādi produkta veidi (ar čaulu / grauzdēti ar čaulu / bez čaulas / bez čaulas, grauzdēti un/vai mizoti). Produkta īpašības nodrošina vienīgi izejviela (lazdu rieksti), un riekstus var apstrādāt, izmantojot tikai tādus fiziskus un/vai mehāniskus procesus (žāvēšanu, grauzdēšanu, mizošanu), kas nemaina produkta īpatnības, piemēram, tā kraukšķīgumu, stingro konsistenci un to, ka kodolā nav tukšumu. Šis konkrētu produkta veidu uzskaitījums ir jānorāda tāpēc, ka tirgus dalībnieki un patērētāji vēlas, lai būtu pieejams plašāks ar ACVN apzīmēto produktu klāsts. Minētie produkta veidi ar ACVN apzīmētā produkta ražošanas apgabalā ir ražoti vairāk nekā 30 gadu, bet tos nevarēja tirgot ar nosaukumu “Nocciola Romana”, jo tie nav skaidri norādīti produkta specifikācijā.

Šis grozījums attiecas arī uz vienotā dokumenta 3.2. punktu.

4. Produkta specifikācijas teikums

“Lazdu rieksti drīkst garšot vai smaržot tikai pēc svaigiem lazdu riekstiem.”

ir grozīts un izteikts šādā redakcijā:

“Lazdu rieksti drīkst garšot vai smaržot tikai pēc svaigiem vai grauzdētiem lazdu riekstiem.”

Šis teikums ir pielāgots, lai atspoguļotu 3. grozījumu.

5. Pievienots šāds teksts:

“Ar ACVN “Nocciola Romana” apzīmētus lazdu riekstus, kuri neatbilst prasībām attiecībā uz izmēru, bet kuriem piemīt citas iepriekš aprakstītās produkta īpašības, var izmantot tikai pārstrādei. Tos nedrīkst tieši pārdot galapatērētājam.”

Šis grozījums ļauj attiecināt ACVN “Nocciola Romana” uz lazdu riekstiem, kuri neatbilst katrai kultūraugu šķirnei noteiktajām izmēra prasībām un tiek izmantoti tikai pārstrādei.

Šis grozījums attiecas arī uz vienotā dokumenta 3.2. punktu.

5.2. Ražošanas metode

Produkta specifikācijas 5. punkts

6. Rindkopa

“Izmantotajiem stādīšanas attālumiem un audzēšanas paņēmieniem jāatbilst ierastajai praksei. Jebkurā gadījumā lazdas var audzēt kā daudzstumbru krūmus vai vienstumbra kokus (pēdējos minētos var arī apgriezt atvērtā vāzes formā). Stādījumu biezība ir no 150 kokiem uz hektāru vecos augļu dārzos līdz 650 kokiem jaunos.”

ir grozīta un izteikta šādā redakcijā:

“Izmantotajiem stādīšanas attālumiem un audzēšanas paņēmieniem jāatbilst ierastajai praksei. Jebkurā gadījumā lazdas var audzēt kā daudzstumbru krūmus vai vienstumbra kokus (pēdējos minētos var arī apgriezt atvērtā vāzes formā). Stādījumu biezība ir no 150–650 koku uz hektāru vecos augļu dārzos līdz 800 koku jaunos.”

Šajā redakcijā koku skaits uz hektāru vecos augļu dārzos tagad ir norādīts kā diapazons (150–650), savukārt maksimālais skaits — 800 koku uz hektāru — jaunos augļu dārzos atspoguļo ciešāk izvietotu stādījumu modeļus, ko var izmantot ar nosacījumu, ka raža no hektāra nepārsniedz produkta specifikācijā noteiktās robežvērtības.

7. Rindkopa

“Ar nosaukumu “Nocciola Romana” apzīmēts produkts jāuzglabā labi vēdināmās telpās (ar logiem vai mehānisku ventilāciju), kas nodrošina, ka iekonservētā produkta mitruma saturs nepārsniedz 6 %.”

ir grozīta un izteikta šādā redakcijā:

“Ar nosaukumu “Nocciola Romana” apzīmēts produkts jāuzglabā piemērotās telpās, kas nodrošina produkta pareizu iekonservēšanu. Produkta bez čaulas mitruma saturs nedrīkst pārsniegt 6 % (maksimālā pielaide — 10 %).”

Tagad ir noteikts, ka produkts jāuzglabā “piemērotās” telpās, un tas vairs nenozīmē, ka tajās jābūt vai nu “logiem”, vai “mehāniskai ventilācijai”, kā bija iepriekš, tādējādi drīkst izmantot mūsdienīgākas iekārtas (automatizētas glabāšanas kameras utt.), kurās var arī regulāri pārbaudīt temperatūru un mitrumu.

Ir precizēts, ka mitruma prasība attiecas uz riekstiem bez čaulas. Ar 6 % mitruma saturu saistītā ± 10 % pielaide ir iekļauta, ņemot vērā mērinstrumentu pielaides diapazonu, ko ietekmē ārējie vides apstākļi.

8. Rindkopa

“Glabājot, lobot no čaulas, šķirojot un kalibrējot lazdu riekstus, pienācīgi jānodrošina pārtikas nekaitīgums.”

ir grozīta un izteikta šādā redakcijā:

“Lobot no čaulas, šķirojot, kalibrējot, žāvējot, grauzdējot un mizojot lazdu riekstus, pienācīgi jānodrošina pārtikas nekaitīgums.”

Papildus jau uzskaitītajiem procesiem tekstā tagad ir iekļauti arī citi procesi (t. i., žāvēšana, grauzdēšana un mizošana), kuros ir pienācīgi jānodrošina pārtikas nekaitīgums.

9. Rindkopa

“Lai izvairītos no produkta kvalitātes zaudēšanas, lobīšana no čaulas, šķirošana un kalibrēšana (vai tikai kalibrēšana, ja rieksti tiek pārdoti ar čaulu), jāveic līdz 31. augustam nākamajā gadā pēc ražas novākšanas gada.”

ir grozīta un izteikta šādā redakcijā:

“Lai izvairītos no produkta kvalitātes zaudēšanas, lobīšana no čaulas, šķirošana, kalibrēšana un žāvēšana (vai tikai kalibrēšana, ja rieksti tiek pārdoti ar čaulu), jāveic 3. punktā noteiktajā ģeogrāfiskajā apgabalā līdz 31. augustam nākamajā gadā pēc ražas novākšanas gada.”

Žāvēšana — posms, kas vajadzīgs, lai saglabātu produkta kvalitāti un novērstu tās pasliktināšanos, — ir jāierobežo līdz produkta specifikācijas 3. punktā noteiktajam apgabalam. Arī šis process ir jāveic līdz tam pašam datumam kā pārējie, t. i., līdz 31. augustam nākamajā gadā pēc ražas novākšanas.

10. Vienotā dokumenta 3.4. punkts

“Ražas novākšanas, uzglabāšanas, riekstu šķirošanas un kalibrēšanas darbības jāveic ražošanas apgabalā.”

ir saskaņots ar 9. grozījuma saturu un izteikts šādā redakcijā:

“Lobīšanas, šķirošanas, kalibrēšanas un žāvēšanas darbības jāveic ražošanas apgabalā.”

5.3. Saikne

11. Produkta specifikācijas 6. punkta teikums

“Šā produkta sevišķās īpašības — kraukšķīgums, stingrā konsistence un kodols bez tukšumiem iekšpusē —, kuras ir tādas pašas gan svaigam, gan konservētam produktam, ir cieši saistītas ar ražošanas apgabala vidi, un lazdu šķirnes ir labi piemērotas 3. punktā noteiktā apgabala augsnes apstākļiem.”

ir grozīts un izteikts šādā redakcijā:

“Šā produkta sevišķās īpašības — kraukšķīgums, stingrā konsistence un kodols bez tukšumiem iekšpusē —, kuras ir tādas pašas gan svaigam, gan grauzdētam un/vai mizotam, gan konservētam produktam, ir cieši saistītas ar ražošanas apgabala vidi, un lazdu šķirnes ir labi piemērotas 3. punktā noteiktā apgabala augsnes apstākļiem.”

un

vienotā dokumenta 5.2. punkta teksts

“Ēdot šie tik kraukšķīgie riekstu kodoli sadrūp jau ar pirmo kodienu un nav ilgi jākošļā; šo īpašību tie saglabā gan svaigā, gan arī konservētā veidā.”

izteikts šādā redakcijā:

“Ēdot šie tik kraukšķīgie riekstu kodoli sadrūp jau ar pirmo kodienu un nav ilgi jākošļā; šo īpašību tie saglabā gan svaigā, gan grauzdētā un/vai nomizotā, gan arī konservētā veidā.”

Ar šo grozījumu produkta specifikāciju un vienoto dokumentu saskaņo ar 3. grozījumu.

5.4. Marķējums

Produkta specifikācijas 8. punkts

12. Teksts

“Produktu “Nocciola Romana” laižot tirdzniecībā un iesaiņojot, jāievēro šāda kārtība:

a) ja produkts ir ar čaulu, tad to iesaiņo maisiņos vai džutas un rafijas iesaiņojumos, kas pielāgoti attiecīgajiem tirdzniecības apstākļiem, iesverot pa 25, 50, 250 vai 500 gramiem vai 1, 5, 10, 25, 50, 500, 800 vai 1 000 kilogramiem;

b) ja čaula nolobīta, tad produktu iesaiņo džutas vai rafijas iesaiņojumos vai traukos, vakuummaisiņos, folijas vakuummaisiņos vai pārtikai piemērotās kartona kārbās pa 10, 15, 20, 25, 50, 100, 150, 250 vai 500 gramiem un 1, 2, 4, 5, 10, 25, 50, 500, 800 vai 1 000 kilogramiem.”

ir grozīts un izteikts šādā redakcijā:

“Produktu “Nocciola Romana” laižot tirdzniecībā un iesaiņojot, jāievēro šāda kārtība:

a) lazdu rieksti ar čaulu, tostarp grauzdēti rieksti ar čaulu, — auduma maisiņos vai citos pārtikai piemērotos materiālos vai konteineros;

b) lazdu rieksti bez čaulas, tostarp grauzdēti un/vai mizoti rieksti, — jebkādā pārtikai piemērotā iesaiņojumā.”

Ar šo grozījumu ir svītrotas prasības par iepakojuma svaru un konkrētiem iepakojuma materiāliem, kā arī pievienots produkta veids “grauzdēts un/vai mizots”.

Tirgus pieprasījums ļoti atšķiras gan iepakojuma svara, gan iepakojuma materiālu ziņā. Tāpēc, lai ar ACVN “Nocciola Romana” apzīmēts produkts arī turpmāk varētu konkurēt tirgū, jāļauj tirgus dalībniekiem izvēlēties tirgus prasībām visatbilstošāko iepakojumu.

Šis grozījums attiecas arī uz vienotā dokumenta 3.5. punktu.

13. Teikums

“Uz iesaiņojuma ar vienāda izmēra burtiem jānorāda apzīmējumi “NOCCIOLA ROMANA” un “DENOMINAZIONE DI ORIGINE PROTETTA”, kā arī iesaiņotāja uzņēmuma nosaukums un adrese, riekstu ražošanas gads, sākotnējais bruto un neto svars un logotips.”

ir grozīts un izteikts šādā redakcijā:

“Uz iesaiņojuma ar vienāda izmēra burtiem jānorāda apzīmējumi “NOCCIOLA ROMANA” un “DENOMINAZIONE DI ORIGINE PROTETTA” [“AIZSARGĀTS CILMES VIETAS NOSAUKUMS”] vai akronīms DOP [“ACVN”], kā arī iesaiņotāja uzņēmuma nosaukums un adrese, riekstu ražošanas gads, sākotnējais bruto un neto svars un logotips.”

Ar šo grozījumu tiek skaidri noteikts, ka marķējumā jānorāda arī ES simbols un ka pilnas vārdkopas “DENOMINAZIONE DI ORIGINE PROTETTA” vietā var izmantot akronīmu “DOP”.

Šis grozījums attiecas arī uz vienotā dokumenta 3.6. punktu.

14. Šim punktam ir pievienota šāda rindkopa:

“Lazdu riekstus, uz kuriem var attiecināt aizsargāto cilmes vietas nosaukumu “Nocciola Romana”, drīkst pārdot neiepakotā veidā piemērotos konteineros vienīgi tad, ja no audzētāja vai no audzētāju kooperatīva ražas novākšanas centra tos iegādājas pirmais pircējs, kuram pieder pārstrādes un/vai iepakošanas ražotne.”

Tekstā tagad ir noteikts, ka tirdzniecības paātrināšanas nolūkā ar ACVN apzīmēto produktu neiepakotā veidā var pārdot piegādes ķēdes operatoriem, bet ne galapatērētājam. Šis grozījums attiecas arī uz vienotā dokumenta 3.5. punktu.

15. Šim punktam ir pievienota šāda rindkopa:

“Lazdu riekstus, kas paredzēti tikai pārstrādei, drīkst pārdot neiepakotā veidā piemērotos konteineros. Neiepakotā veidā tos var iekraut arī tieši tam paredzētu transportlīdzekļu nodalījumos. Sūtījumā nekādā gadījumā nedrīkst būt citi augļi vai rieksti, kas nav ar ACVN “Nocciola Romana” apzīmēts produkts, un pārvadājuma pavadzīmē ir jāietver teksts “Nocciola Romana DOP destinata alla trasformazione” [Ar ACVN “Nocciola Romana” apzīmēts produkts pārstrādei”] un jānorāda šķirne, kalibrs un partija.”

Tādējādi produkta specifikācijā tagad būs aprakstīti tikai pārstrādei paredzētu lazdu riekstu pārdošanas nosacījumi. Šis grozījums attiecas arī uz vienotā dokumenta 3.6. punktu.

5.5. Cits

Kontroles struktūra

16. Kā paredzēts Regulas (ES) Nr. 1151/2012 7. panta 1. punkta g) apakšpunktā, tagad ir pievienota informācija par kontroles struktūru, kuras pienākums ir pārbaudīt atbilstību produkta specifikācijai.

Noteikumi par pārstrādātiem produktiem

17. Specifikācijas 9. punkta un vienotā dokumenta 3.7. punkta teksts

“Produktus, kuru pagatavošanā izmanto ACVN “Nocciola Romana”, arī pēc pārstrādes, var laist tirdzniecībā iepakojumos, uz kuriem ir atsauce uz minēto nosaukumu, blakus nenorādot ES logotipu, taču ar nosacījumu, ka

— apstiprinātais aizsargāta cilmes vietas nosaukuma produkts ir vienīgā atbilstīgās produktu grupas sastāvdaļa,

— aizsargātā cilmes vietas nosaukuma produkta lietotāji saņēmuši atļauju no ACVN “Nocciola Romana” aizsardzības apvienības, kurai produkcijas aizsardzības uzdevumu veikšanu uzticējusi Lauksaimniecības un mežsaimniecības ministrija saskaņā ar valsts tiesību aktiem (likuma Nr. 526/99 14. pants un dekrēts Nr. 297/2004).

Šī apvienība arī reģistrē šos lietotājus īpašos reģistros un uzrauga pareizu aizsargātā cilmes vietas nosaukuma izmantošanu. Ja atzīta apvienība nepastāv, iepriekš minētos uzdevumus veic Lauksaimniecības un mežsaimniecības ministrija kā valsts iestāde, kas atbildīga par Regulas (EK) Nr. 510/2006 īstenošanu.”

ir svītrots.

Šis viss teksts attiecībā uz pārstrādātiem produktiem ir svītrots, jo tas neattiecas uz produkta specifikācijas saturu, kā aprakstīts Regulas (ES) Nr. 1151/2012 7. panta 1. punktā. Uz ACVN “Nocciola Romana” izmantošanu citiem produktiem attiecas Komisijas paziņojums — Pamatnostādnes par tādu pārtikas produktu marķēšanu, kuru sastāvā ietilpst produkti ar aizsargātu cilmes vietas nosaukumu (ACVN) vai aizsargātu ģeogrāfiskās izcelsmes norādi (AĢIN) (2010/C 341/03) un valsts ministrijas pamatnostādnes.

VIENOTAIS DOKUMENTS

“Nocciola Romana”

ES Nr.: PDO-IT-0573-AM01 – 2020. gada 15. septembrī

ACVN (X) AĢIN ( )

1. Nosaukums vai nosaukumi

“Nocciola Romana”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar nosaukumu “Nocciola Romana” apzīmē lazdu riekstus, kas iegūti no Corylus avellana [parastā lazda] sugas, ar nosacījumu, ka kultūraugu šķirnes “Tonda Gentile Romana” un/vai “Nocchione”, un/vai no tām selekcionētu šķirņu kultūraugi veido 80 % no saimniecībā audzētajiem lazdu riekstiem. Ir pieļaujams šķirņu “Tonda di Giffoni”, “Barrettona” un “Mortarella” piejaukums, taču tas nedrīkst pārsniegt 20 %.

“Nocciola Romana” raksturīgās īpašības ir šādas.

“Tonda Gentile Romana” rieksts čaulā ir iegareni ovāls ar viegli nosmailotu galotnīti; tas ir 14–25 mm garš; čaula [koksnainais augļapvalks] ir tipiskajā lazdas riekstu brūnajā krāsā; pie rieksta galotnītes čaulu klāj retināti pūkaini matiņi, čaulā skaidri saskatāmas ribiņas; kodoli var būt dažādu izmēru, iegareni ovālā formā, kodola krāsa līdzīga čaulas krāsai, bieži vien tas klāts ar brahisklereīdu šķiedrām, kodola virsma rievaina, rievojums vairāk vai mazāk saskatāms, forma nav tik regulāra kā riekstam čaulā; perisperma grauzdējot pilnībā nenolobās; kodols pēc konsistences kompakts un kraukšķīgs; kodola garša un aromāts ļoti smalks un paliekošs.

“Nocchione” rieksts čaulā ir ieapaļš, gandrīz eliptisks; tas ir 14–25 mm garš; čaula bieza, gaišā lazdas riekstu krāsā, svītraina, tās apmatojums neliels; kodols klāts ar brahisklereīdu šķiedrām; perisperma grauzdējot vidēji labi nolobāma; kodola garša un aromāts ļoti smalks un paliekošs.

No abu šķirņu riekstiem pēc čaulas nolobīšanas no rieksta iegūst 28–50 % kodolu.

Ar aizsargātu cilmes vietas nosaukumu “Nocciola Romana” apzīmētu produktu var piedāvāt kā:

— veselus lazdu riekstus ar čaulu,

— grauzdētus veselus lazdu riekstus ar čaulu,

— lazdu riekstus bez čaulas,

— grauzdētus un/vai nomizotus lazdu riekstus bez čaulas.

Riekstu kodoli nedrīkst ost vai garšot pēc sastāvējušās eļļas, tie nedrīkst būt iepelējuši vai ar aplapojuma paliekām. Ēdot kodoliem jābūt kraukšķīgiem, proti, tiem jāsadrūp jau ar pirmo kodienu, un tie nedrīkst būt ilgi košļājami; kodoliem pēc konsistences jābūt kompaktiem, tajos nedrīkst būt izveidojušies tukšumi. Šīs raksturīgās īpašības riekstiem jāsaglabā arī pēc to iekonservēšanas.

Ar ACVN “Nocciola Romana” apzīmētus lazdu riekstus, kuri neatbilst prasībām attiecībā uz izmēru, bet kuriem piemīt citas iepriekš aprakstītās produkta īpašības, var izmantot tikai pārstrādei. Tos nedrīkst tieši pārdot galapatērētājam.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Lobīšanas, šķirošanas, kalibrēšanas un žāvēšanas darbības jāveic ražošanas apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Produktu “Nocciola Romana” laižot tirdzniecībā un iesaiņojot, jāievēro šāda kārtība:

a) lazdu rieksti ar čaulu, tostarp grauzdēti rieksti ar čaulu, — auduma maisiņos vai citos pārtikai piemērotos materiālos vai konteineros;

b) lazdu rieksti bez čaulas, tostarp grauzdēti un/vai mizoti rieksti, — jebkādā pārtikai piemērotā iesaiņojumā.”

Lazdu riekstus, uz kuriem var attiecināt aizsargāto cilmes vietas nosaukumu “Nocciola Romana”, drīkst pārdot neiepakotā veidā piemērotos konteineros vienīgi tad, ja no audzētāja vai no audzētāju kooperatīva ražas novākšanas centra tos iegādājas pirmais pircējs, kuram pieder pārstrādes un/vai iepakošanas ražotne.

3.6. Ar reģistrēto nosaukumu apzīmētā produkta marķēšanas īpašie noteikumi

Iesaiņojumi, konteineri un maisi jāaizzīmogo tā, lai, nepārplēšot zīmogu, to saturu nevarētu izņemt.

Uz iesaiņojuma ar vienāda izmēra burtiem jānorāda apzīmējumi “NOCCIOLA ROMANA” un “DENOMINAZIONE DI ORIGINE PROTETTA” [“AIZSARGĀTS CILMES VIETAS NOSAUKUMS”] vai akronīms DOP [“ACVN”], kā arī iesaiņotāja uzņēmuma nosaukums un adrese, riekstu ražošanas gads, sākotnējais bruto un neto svars un logotips. Nekādu citu nosaukumu vai apzīmējumu lietot nav atļauts. Lazdu riekstus, kas paredzēti tikai pārstrādei, drīkst pārdot neiepakotā veidā piemērotos konteineros. Neiepakotā veidā tos var iekraut arī tieši tam paredzētu transportlīdzekļu nodalījumos. Sūtījumā nekādā gadījumā nedrīkst būt citi augļi vai rieksti, kas nav ar ACVN “Nocciola Romana” apzīmēts produkts, un pārvadājuma pavadzīmē ir jāietver teksts “Nocciola Romana DOP destinata alla trasformazione” [Ar ACVN “Nocciola Romana” apzīmēts produkts pārstrādei”] un jānorāda šķirne, kalibrs un partija.

Šā ACVN logotips izskatās šādi: tam ir apļa forma, apļa pamatkrāsa ir salmu dzeltena, aplim ir brūna apmale, apļa augšpusē ir pusaplī izliekts melnas krāsas uzraksts “Nocciola Romana”, bet apakšpusē — lokveida uzraksts melniem burtiem “Denominazione Origine Protetta” [“aizsargāts cilmes vietas nosaukums”]. Apļa vidū ir novietotas trīs vēdeklī izkārtotas zaļas lapas ar augšupvērstu galotni, virs lapām attēlots brūns lazdas rieksts ar melnām kontūrām, rieksta pamatne ir gaiši brūnā krāsā un rieksta vidū salmu dzeltenā krāsā iezīmēta pāvesta Viterbo pils.

4. Ģeogrāfiskā apgabala īsa definīcija

“Nocciola Romana” ražošanas apgabalā ietilpst šādas Viterbo un Romas provinces pašvaldību teritorijas:

a) Viterbo provincē — Barbarano Romano, Bassano in Teverina, Bassano Romano, Blera, Bomarzo, Calcata, Canepina, Capranica, Caprarola, Carbognano, Castel Sant’Elia, Civita Castellana, Corchiano, Fabrica di Roma, Faleria, Gallese, Monterosi, Nepi, Oriolo Romano, Orte, Ronciglione, Soriano nel Cimino, Sutri, Vallerano, Vasanello, Vejano, Vetralla, Vignanello, Villa San Giovanni in Tuscia, Vitorchiano un Viterbo;

b) Romas provincē — Bracciano, Canale Monterano, Manziana, Rignano Flaminio, Sant’Oreste un Trevignano.

5. Saikne ar ģeogrāfisko apgabalu

“Nocciola Romana” ražošanas apgabalam raksturīgi lazdu riekstiem ļoti labvēlīgi augsnes un klimatiskie apstākļi, jo Cimini kalnu un Sabatini kalnu zemei ir vulkāniski veidojusies irdena šūnakmens augsne, kas bagāta minerālvielām, un tai raksturīgi tādi magmatiskie ieži kā leicīts un trahīts, kā arī neviendabīgi drupu nogulumu ieži. Augsnes tur ir dziļas un vieglas, tajās ir maz kalcija un fosfora, bet tās ir bagātas ar kāliju un mikroelementiem; augsnes reakcija parasti ir skāba un/vai vāji skāba. Attiecībā uz klimatiskajiem apstākļiem 3. punktā minētajam apgabalam raksturīgās vidējās temperatūras svārstības ir šādas: vidējā minimālā temperatūra ir 4–6 °C un maksimālā — 22–23 °C, gada nokrišņu daudzums — no 900 līdz 1 200 mm. Mērenajai ziemai ir īpaši svarīga nozīme, jo lazdas zied janvārī un februārī, kad ziedēšanas sekmīgu norisi var apdraudēt aukstums.

Raksturīgās īpatnības, kas “Nocciola Romana” dara par unikālu un īpašu lazdu riekstu veidu, ir kraukšķīgums un stingrā konsistence, kā arī tas, ka šo riekstu kodolos neveidojas tukšumi. Ēdot šie tik kraukšķīgie riekstu kodoli sadrūp jau ar pirmo kodienu un nav ilgi jākošļā; šo īpašību tie saglabā gan svaigā, gan grauzdētā un/vai nomizotā, gan arī konservētā veidā.

“Nocciola Romana” īpašības ir cieši saistītas ar ģeogrāfisko vidi, kurā šie rieksti ir audzēti.

Šīs sugas augiem vispiemērotākās ir irdenas augsnes ar neitrālu vai skābu reakciju, kurās aktīvā kaļķakmens saturs nepārsniedz 8 %; gada vidējā temperatūra šajā apgabalā ir 10–16 °C un gada vidējais nokrišņu daudzums — vismaz 800 mm; visi šie vides faktori ir sastopami “Nocciola Romana” ražošanas apgabalā.

No uzskaitītajiem dabas faktoriem ļoti svarīga nozīme ir augsnes tipam, it īpaši tās mineraloģiskajam sastāvam. Augsnes vulkāniskā izcelsme, lielais kālija un mikroelementu daudzums būtiski ietekmē lazdas augļu kvalitatīvās un organoleptiskās īpašības un tātad arī to kraukšķīgumu.

Šā lauksaimniecības produkta kvalitāti nosaka arī audzēšanas un uzglabāšanas paņēmieni. Gadu gaitā tie ir pilnveidoti, lielāku uzmanību piešķirot riekstu kvalitātei, nevis to kvantitātei. Mūsdienās tiek īstenota integrēta kaitīgo organismu apkarošana nolūkā iegūt produktu, kuram ir pēc iespējas minimāli parazītu radīti bojājumi un kas ir droši lietojams uzturā — bez nogulsnējumiem un dabīgajiem toksīniem.

Laika gaitā ir pilnveidoti arī riekstu ražas novākšanas paņēmieni, gādājot par to, lai visā audzēšanas ciklā ieguldītās pūles neizrādītos veltas.

Tā kā nogatavojušos riekstus uzlasa no zemes, tad, ilgstoši atstāti zemē, tie var pilnīgi zaudēt savas vērtīgās īpašības; pēdējo gadu laikā ražotāji veltījuši ne mazums pūļu, lai ar riekstu ievākšanas paņēmieniem, kuri ietver vairākkārtēju pārstaigāšanu, līdz minimumam saīsinātu laiku, kad rieksti paliek uz zemes.

Nepārtraukti tika pilnveidoti arī riekstu pirmapstrādes un uzglabāšanas paņēmieni. Ir notikusi pāreja no žāvēšanas saulē (nebija retums redzēt plašās platībās izvietotus riekstus žāvējamies saulē saimniecību klajumos un laukumos) uz saimniecību un/vai kooperatīvu mehānisko žāvēšanas iekārtu izmantošanu; čaulas tiek izlietotas par kurināmo un rieksti tiek uzglabāti noliktavās un/vai silosos ar kontrolējamu temperatūru, bet izlobīti rieksti — īpašās kamerās. Lazdu audzēšana noteiktajā ģeogrāfiskajā apgabalā aizsākusies “(..) aptuveni 1412. gadā, bet pirms tam lazdas augušas pamežā kā krūmāji, un mežos, jo īpaši kastaņu mežos, lazdu audzes sastopamas vēl šodien. (Martinelli, “Carbognano illustra” [“Karboņano ainavas”])”. Šķiet, ka 1513. gadā “Nocchie” [lazdu riekstu nosaukums tautas sarunvalodā] bagātinājuši pāvesta Leo X ēdienkarti (Clementi, “Storia del Carnevale Romano” [“Romiešu karnevāla vēsture”]). Šie koki ir minēti jau 1870. gada kadastrā, kurā ar nosaukumu “Bosco di Nocchie” [“Riekstu mežs”] reģistrētas lazdu birzes vairāku duču hektāru platībā, kas atradās Caprarola. 1946. gadā lazdām apstādītās platības specializētai audzēšanai sasniedza 2 463 ha, bet jauktai audzēšanai — 1 300 ha. Pašreiz lazdu platības apgabalā aizņem vairāk nekā 16 000 hektāru, un šajā nozarē darbojas vairāk nekā 3 500 dalībnieku.

Pacietīgajam, neatlaidīgajam un prasmīgajam audzētāju darbam gadsimtu gaitā ir bijusi liela nozīme ar lazdu riekstiem saistīto tradīciju saglabāšanā. Par to liecina arī liels skaits ar lazdu riekstiem saistītu ik gadu svinētu zemnieku svētku, kā arī daudzie ēdieni, kuros tradicionāli izmanto lazdu riekstus, piemēram, truša gaļas sautējums (spezzatino di coniglio in umido), plašs dažādu kūku un cepumu klāsts (tozzetti, cazzotti, ciambelle, ossetti da morto, mostaccioli, amaretti, bruttibuoni, duri-morbidi, crucchi di Vignanello un morette) vai bezē ar lazdu riekstiem. Viss iepriekš sacītais liecina, ka šā produkta audzēšana šeit ir tradicionāla nodarbošanās un tai ir liela nozīme vietējā ekonomikā.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas konsolidētais teksts ir pieejams šādā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai arī

tieši atverot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.